Når nasjonalheltene faller gjør det ekstra vondt for landet
Når nasjonalheltene faller – så faller de hardere enn alle andre. Michel Platini er fortsatt, blant veldig mange i Frankrike, sett på som den stolte nasjonens beste fotballspiller gjennom tidene.Tyskland har Franz Beckenbauer, Nederland har Johan Cruyff, Danmark har Michael Laudrup og svenskene har nok Zlatan Ibrahimovic nå. Ingen av disse har vært utsatt for veldig store skandaler. Men det har altså Frankrikes fotballikon fra 1980-tallet, Michel Platini. Da river det ekstra hardt i at akkurat han, som idrettsleder, blir utestengt av FIFAs etiske komité i hele åtte år for det de mener er ulovlige handlinger som president for europeisk fotball.For vi tror jo ikke noe galt om heltene våre. Vi liker i hvert fall ikke å tenke på at de kan gjøre ulovligheter. Men det skjer – selvsagt. * Michel Platini vant prisen som verdens beste fotballspiller tre år på rad, i 1983, 1984 og 1985. Ingen andre hadde gjort det før Lionel Messi dukket opp og vant den fire ganger på rad fra 2009-12. * Kun fire franskmenn har vunnet Ballon d’Or – Raymond Kopa, Jean-Pierre Papin, Zinedine Zidane – og Michel Platini. Men de tre første vant den kun én gang, Platini tre. * Michel Platini spilte 72 landskamper og scoret 41 mål for Frankrike – fra midtbaneposisjon.* Michel Platini scoret ni mål på fem kamper under EM i Frankrike i 1984, og vant omtrent mesterskapet alene. Sjelden eller aldri har en enkeltspiller dominert et mesterskap som Platini den gangen. * Som kaptein, tok han Frankrike til semifinale i VM både i 1982 og 1986. * Som Juventus-spiller fra 1982-87, vant han to seriegull (1984 og 1986), cupen (1983), han vant Cupvinnercupen (1984) og han vant Serievinnercupen (1985). I finalen mot Liverpool scoret han også kampens eneste mål. Og han ble toppscorer i turneringen. * Midtbanespilleren Platini ble toppscorer i Serie A, Italia, i tre år på rad, 1983, 1984 og 1985.Han gjorde i det hele tatt så mye bra midt på 1980-tallet, at det uten tvil går an å fastslå at kun Diego Maradona var konkurrenten hans om å være verdens beste fotballspiller på den tiden. Og derfor er det ikke så rart at Platini ble kåret til 1900-tallets syvende beste spiller i verden – og den femte beste i Europa. Det er vanskelig å finne en så stor helt som i ettertid har falt hardere enn Michel Platini gjør nå. Han ledet VM i sitt eget hjemland i 1998, da Frankrike gikk til topps igjen. Og han spiste seg stadig lenger innover i UEFA, og var president fra 2007 og fram til i dag. Michel Platini gikk inn i UEFA for å gjøre en revolusjon som leder – og kommer nå ut igjen med en merkelapp som skurk med stor S. For Frankrike, som skal arrangere EM til sommeren og som har terroren konstant over seg for tiden, gjør det ekstra vondt at en nasjonalhelt har falt – og falt så kraftig som Michel Platini har gjort.
Det er posisjonen hans som «spiller» som gjør at franskmennene er i sjokk over utestengelsen av Michel Platini (60). For nordmenn kan det sammenlignes med om Bjørn Dæhlie ble tatt i doping.